钦定古今图书集成/明伦汇编/官常典/第223卷 > 赵抃〈子屼〉
## 钦定古今图书集成/明伦汇编/官常典/第223卷 > 赵抃〈子屼〉

按《宋史》本传：“抃字阅道，衢州西安人。进士及第，为武
安军节度推官。人有赦前伪造印，更赦而用者，法吏
当以死。抃曰：‘赦前不用，赦后不造，不当死’。谳而生之。
知崇安、海陵、江原三县，通判泗州。濠守给士卒廪赐
不如法，声欲变，守惧，日未入，辄闭门不出。转运使檄
抃摄治之，抃至，从容如平时，州以无事。翰林学士曾”
公亮未之识，荐为殿中侍御史。弹劾不避权幸，声称
凛然，京师目为“铁面御史。”其言务欲朝廷别白君子
小人，以谓小人虽小过，当力遏而绝之。君子不幸诖
误，当保全爱惜，以成就其德。温成皇后之丧，刘沆以
参知政事监护，及为相，领事如初，抃论其当罢，以全
国体。又言：“宰相陈执中不学无术，且”多过失，宣徽使
王拱辰平生所为及奉使不法，枢密使王德用、翰林
学士李淑不称职，皆罢去。吴充、鞠真卿、刁约以治礼
院吏马遵、吕景初、吴中复以论梁适相继被逐，抃言
其故，悉召还。吕溱、蔡襄、吴奎、韩绛既出守，欧阳修、贾
黯复求郡，抃言：“近日正人端士纷纷引去，侍从之贤，
如修辈无几。今皆欲去者，以正色立朝，不能谄事权
要，伤之者众耳。”修、黯由是得留，一时名臣赖以安焉。
请知睦州，移梓州路转运使，改益州。蜀地远民弱，吏
肆为不法，州郡公相馈饷，抃以身帅之。蜀风为变，穷
城小邑，民或生而不识使者，抃行部无不至，父老喜
相慰，奸吏竦服。召为右司谏。内侍邓保信引退。兵起吉烧炼禁中，抃引《文成五利郑注》为比，力论之。陈升
之副枢密，抃与唐介、吕诲、范师道言升之奸邪，交结
宦官，进不以道，章二十馀上。升之去位，抃与言者亦
罢，出知虔州。虔素难治，抃御之严而不苛，召戒诸县
令，使人自为治。令皆喜，争尽力，狱以屡空。岭外仕者
死，多无以为归。抃造舟百艘，移告诸郡曰：“仕宦之家
有不能归者，皆于我乎出。”于是至者相继，悉授以舟，
并给其道里费。召为侍御史知杂事，改度支副使，进
天章阁待制、河北都转运使。时贾昌朝以故相守魏
抃将按视府库。昌朝使来告曰：“前此监司未有按视
吾藏者，恐事无比，若何？”抃曰：“舍是则他郡不服。”竟往
焉。昌朝不悦。初，有诏募义勇，过期不能办，官吏当坐
者八百馀人。抃被旨督之，奏言：“河朔频岁丰，故应募
者少，请宽其罪，以俟农隙。”从之。坐者获免而募亦随
足，昌朝始愧服。加龙图阁直学士、知成都，以宽为治。
抃向使蜀日，有聚为妖祀者，治以峻法，及是复有此
狱，皆谓不免。抃察其亡他，曰：“是特酒食过耳。”刑首恶
而释馀人，蜀民大悦。会荣𬤇除转运使，英宗论𬤇曰：
“赵抃为成都，中和之政也。”神宗立，召知谏院。故事，近
臣还自成都者，将大用，必更省府，不为谏官。大臣以
为疑，帝曰：“吾赖其言耳，苟欲用之，无伤也。”及谢，帝曰：
“闻卿匹马入蜀，以一琴一鹤自随，为政简易，亦称是
乎？”未几，擢参知政事。抃感顾知遇，朝政有未协者，必
密启闻，帝手诏褒答。王安石用事，抃屡斥其不便。韩
琦上疏极论青苗法，帝语执政令罢之。时安石家居
求去，汴曰：“新法皆安石所建，不若俟其出。”既出，安石
持之愈坚。抃大悔恨，即上言：“制置条例司建使者四
十辈，骚动天下。安石强辨自用，诋天下公论以为流
俗，违众罔民，顺非文过。近者台谏侍从，多以言不听
而去，司马光除枢密，不肯拜。且事有轻重，体有大小。
财利于事为轻，而民心得失为重；青苗使者于体为
小，而禁近耳目之臣用舍为大。今去重而取轻，失大
而得小，惧非宗庙社稷之福也。”奏入，恳乞去位，拜资
政殿学士、知杭州，改青州。时东京旱蝗，青独多麦，蝗
来及境，遇风退，飞尽堕水死。成都以戍卒为忧，遂以
大学士复知成都。召见，劳之曰：“前此未有自政府往
者，能为朕行乎？”对曰：“陛下有言，即法也，奚例之问？”因
乞以便宜从事。既至蜀，治益尚宽，有卒长立堂下，呼
谕之曰：“吾与汝年相若，吾以一身入蜀，为天子抚一
方，汝亦宜清谨畏戢以率众。比戍还，得馀赀，持归为
室家计可也。”人喜，转相告，莫敢为恶，蜀郡晏然。剑州
民私作僧度牒，或以为谋逆，告抃不畀狱吏，以意决
之，悉从轻比。谤者谓其纵逆党。朝廷取具狱阅之，皆
与法合。茂州夷剽境上，惧讨乞降，乃缚奴将杀之，取
血以受盟抃，使易用牲，皆讙呼听命。乞归，知越州，吴
越大饥疫，死者过半。抃尽救荒之术，疗病埋死，而生
者以全。下令修城，使得食其力。复徙杭，以太子少保
致仕，而官其子屼提举两浙常平，以便养屼奉。抃遍
游诸名山，吴人以为荣。元丰七年，薨，年七十七。赠太
子少师，谥曰“清献。”抃长厚清修，人不见其喜。愠平生
不治赀业，不畜声伎，嫁兄弟之女十数，他孤女二十
馀人。施德惸贫，盖不可胜数。日所为事，入夜必衣冠
露香以告于天，不可告则不敢为也。其为政，善因俗，
施设猛宽不同，在处与成都尤为世所称道。神宗每
诏二郡守，必以抃为言，要之以惠利为本。晚学道有
得，将终，与屼诀，词气不乱，安坐而没。宰相韩琦尝称
抃“真世人标表”，盖以为不可及云。初，抃庐母墓三
年，县榜其里曰“孝弟”，处士孙侔为作《孝子传》。及屼执
父丧，而甘露降墓木。屼卒，子云又以毁死，人称其世
孝。